Foilsiú iarratais ar ainm a chlárú de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí

(2022/C 252/08)

Leis an bhfoilseachán seo, tugtar an ceart chun cur i gcoinne an iarratais de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de 3 mhí ó dháta an fhoilseacháin seo.

DOICIMÉAD AONAIR

“OKTOBERFESTBIER”

Uimh. AE: PGI-DE-1034 – 23.8.2012

STFC ( ) TGFC (X)

1. Ainm nó ainmneacha [STFC nó TGFC]

“Oktoberfestbier”

2. Ballstát nó Tríú Tír

An Ghearmáin

3. Tuairisc ar an táirge talmhaíochta nó ar an mbia-earra

3.1. An cineál táirge

Aicme 2.1 Beoir

3.2. Tuairisc ar an táirge lena mbaineann an t-ainm in (1)

Beoir atá coipthe ón mbun

A bhfuil % saindlúis bunaidh de: 13,6-14,0 inti Méid an alcóil ina % de réir toirte: 5,3-6,6 Dath (Coinbhinsiún Grúdaireachta na hEorpa): 6,0-28,0 aonad, Substaintí searbha (Aonaid Searbhais Eorpacha): 16,0-28,0 aonad,

Dathanna éadroma, órga, ómra nó dorcha, dea-bholadh idir tathagach, an-aibí, mín, nó brachtach agus boladh beagán leannlusa agus searbhas an-séimh nó blas cumhachtach, beagán milis.

Tá na luachanna sin faoi réir na lamháltas a leagtar síos sa dlí agus aithníonn na húdaráis ábhartha um faireachán bia sa Bhaváir iad.

Déantar an próiseas táirgthe i gcomhréir le Dlí München um Íonacht Beorach 1487 mar a n-áirítear é i Roinn 9(1) den Ghníomh Sealadach maidir le Beoir (VorlBierG).

Ní mór don uisce teacht as cisil threasacha mhá an ghairbhéil i limistéar Chathair München. Tá doimhneachtaí na dtoibreacha doimhne as a dtarraingítear an t-uisce faoi láthair chomh domhain le 140-250 m, ag brath ar an suíomh. Ní chomhlíonann uisce bardais München na ceanglais sin....

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

Ní mór gurb iad eorna bhraice, leannlusanna, giosta agus uisce na comhábhair. Ní mór don uisce teacht as cisil threasacha mhá an ghairbhéil i limistéar Chathair München.

3.4. Céimeanna sonracha sa táirgeadh nach mór dóibh tarlú sa limistéar geografach sainithe

Ní mór an próiseas foriomlán le haghaidh táirgeadh “Oktoberfestbier” a dhéanamh laistigh de limistéar Chathair München. Tosaíonn an próiseas le brachadh agus maistreán agus críochnaíonn sé tar éis tréimhse stórála a mhaireann idir 4 agus 11 seachtaine, agus lena linn sin déantar an bheoir “ghlas” a shaibhriú go nádúrtha le haigéad carbónach agus aibíonn sí go dtí go mbaintear a blas foriomlán amach.

3.5. Sainrialacha maidir le slisniú, grátáil, agus pacáistiú etc. an táirge dá dtagraíonn an t-ainm cláraithe

—

3.6. Sainrialacha maidir le lipéadú an táirge dá dtagraíonn an t-ainm cláraithe

Déantar an bheoir a lipéadú mar “Oktoberfestbier”. De bhun Airteagal 12(3) de Rialachán (AE) Uimh .1151/2012 in éineacht le hAirteagal 13(3) de Rialachán Cur Chun Feidhme (AE) Uimh. 668/2014, tá siombail an Aontais atá bainteach le tásc geografach faoi chosaint (TGFC) léirithe ar na lipéid chomh maith leis an ainm cláraithe.

4. Sainmhíniú achomair ar an limistéar geografach

Críoch Chathair München.

5. Nasc leis an limistéar geografach

Sainiúlacht an limistéir gheografaigh

Is mar thoradh ar mhodh traidisiúnta táirgthe a coinníodh ar bun thar na céadta mar aon leis an gcáil eisceachtúil atá ar Oktoberfest München araon go mbaineann clú agus sainiúlacht leis an “Oktoberfestbier” a ghrúdaítear laistigh de theorainneacha Chathair München.

Ritheadh “Dlí München um Íonacht Beorach” in 1487. Chomh maith le comhábhair bheorach a chinneadh, sonraíodh sa dlí freisin nár mhór an bheoir a chur faoi “chigireacht bheorach” (dá ngairtear seiceálacha rialaithe cáilíochta anois). Tá feidhm fós ag an riail sin inniu, mar Roinn 9 (1) den Ghníomh Sealadach maidir le Beoir (VorlBierG).

Sainiúlacht sa bhreis a bhaineann léi is ea an t-uisce ó na toibreacha doimhne i limistéar Chathair München a úsáidtear, uisce a thagann as na cisil threasacha (síos go doimhneacht thart ar 250 m). Mar is léir i gCuid 2 den leabhar Geschichte der Spatenbrauerei [Stair Ghrúdlann Spaten] ag Fritz Sedlmayr i lár an 19ú haois, rinneadh toibreacha a thochailt go dtí doimhneacht 200 m.

Tuairiscítear sa leabhar Lowenbräu ó Wolfgang Behringer freisin go raibh toibreacha doimhne á dtochailt timpeall na tréimhse thart ar 1900.

Is féidir díol beorach ag Oktoberfest, beoir a bhí ar an deoch ba ghlaine dá raibh ann an tráth sin, a rianú ar ais chuig an gcéad Oktoberfest in 1810 tríd an trácht ar “Traiteuren” (lónadóirí speisialaithe) a raibh údarú acu beoir agus fíon a chur ar fáil. (Cf. 175 Jahre Oktoberfest [175 bhliain de Oktoberfest], foilseachán comórtha Chathair München, München 1985 nó “tz” an 16 Iúil 2010).

Is é is bunús Oktoberfest rása capall a ritheadh in 1810 ar chluain lasmuigh den chathair chun pósadh Phrionsa Ludwig I na Baváire agus Bhanphrionsa Therese Saxe-Hildburghausen a chomóradh. Ar na saolta seo, gach bliain, ó lár mhí Mheán Fómhair go dtí go luath i mí Dheireadh Fómhair, bíonn Oktoberfest, dá dtagraíonn muintir München “Wies’n” [na cluainte] go ceanúil, ar siúl ar an gcluain cheannann chéanna de 42 heicteár, an “Theresienwiese” atá lonnaithe i lár na cathrach, a mbíonn rianta an rásraoin le feiceáil uirthi fós ó am go céile. Gach 4ú bliain bíonn Féile Lárnach na Talmhaíochta a reáchtáladh i gcéaduair in 1811 ar siúl i gcomhthráth. Bhí an 200ú Oktoberfest ar siúl in 2010, agus eagraíodh “roinn stairiúil” speisialta a raibh rásaíocht capall agus taispeántais ainmhithe bainteach léi. Ó shin i leith athríodh an roinn sin agus athainmníodh í mar “Oide Wiesn” [Oktoberfest san Am atá Thart].

Tosaíonn Oktoberfest nuair a osclaíonn Méara reatha Chathair München an chéad cheaig de “Oktoberfestbier”, traidisiún a tosaíodh in 1950 le Thomas Wimmer, an Méara a bhí in oifig ag an am. Sula n-osclaítear an chéad cheaig beorach, téann úinéirí na mbialann i mórshiúl chuig a gcuid puball ar shuíomh Oktoberfest i gcarráistí a bhíonn maisithe le bláthanna, agus bíonn méaraí agus comhairleoirí, flótaí capaill a iompraíonn foirne seirbhísí, agus cairteacha lonracha ghrúdlanna München ina dteannta. Craoltar teacht isteach úinéirí na mbialann agus lucht na ngrúdlann mar aon le hoscailt sconna an chéad cheaig go fairsing ar fud an domhain, ar an teilifís agus ar an idirlíon, agus mar an gcéanna an lá dar gcionn maidir leis an mórshiúl is mó ar domhan de chulaithe agus d’fhir raidhfil a bhíonn ann, rud atá mar bhuaicphointe oscailt na siamsaíochta, dar le mórán daoine.

Tá an cháil dhomhanda atá ar “Oktoberfestbier” inniu bunaithe, i bpáirt, ar an bhfíoras gur tugadh nuálaíochtaí grúdaireachta isteach i München go luath, a raibh tionchar deimhneach acu ar cháilíocht na beorach. Áirítear ar na nuálaíochtaí sin, go háirithe, an chéad inneall fuaraithe a d’fhorbair Carl Van Linde in 1873.Bhí rath chomh mór ar an inneall sin, ar baineadh feidhm as i ngrúdlann i München den chéaduair, gur thosaigh grúdlanna eile i München, agus ar fud an domhain ina dhiaidh sin, ag baint feidhm as mar chuisneoir. Bhí an t-inneall tábhachtach ós rud é gurbh fhéidir aon mhéid inmhianaithe de bheoir ar ardcháilíocht chomhsheasmhach a tháirgeadh agus a stóráil go leanúnach leis, beag beann ar an aeráid ná an teocht lasmuigh, den chéad uair riamh. Leis sin cuireadh ar chumas daoine cainníochtaí móra beorach a tháirgeadh roimh ré le haghaidh imeachtaí móra agus beoir a stóráil ar an suíomh, gan an cháilíocht a laghdú.

Rinneadh an bheoir sin le haghaidh Oktoberfest go háirithe agus sin is cúis le ceann de na príomh-thosca a bhaineann leis an gclú eisceachtúil atá ar “Oktoberfestbier”. Ní hamháin go bhfuil an táirge ardcháilíochta sin ar fáil ag Oktoberfest faoi láthair, ach díoltar ar fud an domhain é agus lipéad “Oktoberfestbier” marcáilte air.

Cé nach bhfuil Oktoberfest á chur chun cinn ag Cathair München ó 1985 i leith, dúirt 91 % de na freagróirí i suirbhé oifigiúil domhanda go raibh siad eolach ar Oktoberfest. Maidir leis sin, de réir alt i Frankfurter Allgemeine Sonntagszeitung an 20 Deireadh Fómhair 1997: “Tá an fhéile chomh idirnáisiúnta sin! Cé go ngairtear Oktoberfest München uirthi, is léir gur ón gcoigríoch a thagann cuid mhór de na cuairteoirí, a labhraíonn Béarla, Iodáilis, Seapáinis agus teangacha eile nach bhfuil chomh inaitheanta leo siúd, agus is fíor-annamh a chloistear fíor-chanúint na Baváire.”

Sainiúlacht an táirge

Maidir leis sin, tá sé ráite i bhfoilseachán oifigiúil Chathair München inar ceiliúradh 200 bliain den Oktoberfest nár “forbraíodh ‘Oktoberfestbier’ suaithinseach de réir a chéile ach ó 1872 i leith”. Tá sé ráite sa leabhar 175 Jahre Oktoberfest 1810 bis 1895 [175 bhliain de Oktoberfest 1810-1895] ag Richard Bauer agus Fritz Fenzl gur cuireadh beoir ar fáil in 1872 a bhí thar a bheith láidir agus a raibh saindlús bunaidh ard inti. Sa leabhar dá chuid München, Bier, Oktoberfest [München, Beoir agus Oktoberfest] scríobhann Hans Glöckle go raibh ar mhuintir München na linne sin an tsuim mhór de 12 kreutzers a íoc as “Oktoberfestbier”; ní dhearna siad aon ghearán faoin bpraghas, áfach, agus d’ól siad an bheoir “le hómós agus le sástacht i ngeall ar a cáilíocht ar leith”. Leanann sé leis: “Ó 1872 i leith bhí ‘Märzen’ (‘Beoir an Mhárta’), a raibh saindlús bunaidh 13 % ann agus neart alcóil 4.1 %, ina bheoir par excellence de chuid Oktoberfest, agus bhí an stádas sin ar leith aige go dtí go raibh deireadh leis an Dara Cogadh Domhanda.” Ó 1950 ar aghaidh, thosaigh leagan níos éadroime ag teacht chun cinn, a raibh meas níos mó acu siúd a d’fhreastalaíodh ar Oktoberfest na linne sin uirthi, ach tá an bheoir a bhfuil an dath ómra uirthi ag teacht chun cinn arís faoi láthair.

Is beoir é “Oktoberfestbier” a dhéantar do Oktoberfest go háirithe i ngrúdlanna atá lonnaithe laistigh den limistéar geografach, áit a gcuirtear cainníochtaí suntasacha di ar fáil; bíonn ionchas ar leith ag tomhaltóirí maidir leis an ngné sin. Tá “Oktoberfestbier” éagsúil ó bheoracha féile eile mar gheall ar an uisce a úsáidtear, ar an saindlús bunaidh íosta níos airde de 13.6 %, an saindlús bunaidh uasta níos ísle de 14.0 %, an méid níos airde de 5.3-6.6 % alcóil atá inti, agus ar a bhun-luach níos airde de 16 aonad EBC mar aon le huasluach níos ísle de 28 n-aonad EBC maidir le searbhas. De thoradh an uasluacha de 28 n-aonad searbhais, níl na beoracha an-searbh, agus de ghnáth baineann blas tathagach, an-aibí leo, gnéithe arb fhearr le daoine i ndeisceart na Baváire iad le deacáidí anuas.

Mar gheall ar na modhanna táirgthe atá bunaithe ar Dhlí München um Íonacht Beorach 1487 agus dá dtoradh sin an taithí agus an saineolas eisceachtúil atá ag na grúdlanna atá lonnaithe sa limistéar geografach, bíonn tomhaltóirí ag súil le cáilíocht eisceachtúil nuair a bhíonn “Oktoberfestbier” i gceist.

Tugtar aitheantas don stádas ar leith atá ag “Oktoberfestbier” agus don chlú ar leith atá uirthi laistigh den Ghearmáin agus go hidirnáisiúnta. Tagraítear don Oktoberfest in an-chuid alt i nuachtáin Eorpacha agus bíonn dlúth-bhaint le beoir i gceist a bheag nó a mhór. In ailt i 74 nuachtáin de chuid na Ríochta Aontaithe a foilsíodh idir 1995 agus 2012, dúradh go forleathan gur “iomráiteach” an bheoir agus Oktoberfest, go bhfuil “cáil orthu ar fud an domhain”, go bhfuil siad “cáiliúil”, srl. Rinneadh tuairisc ar an mbeoir i gcuid díobh, fiú. Chomh fada siar le 1955, scríobh an Dr Kuballe an méid a leanas in alt faoi Oktoberfest in Industrie-Kurier-Düsseldorf: “Ceiliúradh bliantúil a bhí lonnaithe i München go príomha sa chéad a chuaigh thart, tá an fhéile ar an gceann is mó san Eoraip anois.” Chuir sé an méid a leanas leis sin: “De réir bróisiúir thaistil san Eoraip agus sna Stáit Aontaithe, tá a cáil mar imeacht an-mhór le rá ag méadú, imeacht nach mór ‘cuairt a thabhairt uirthi’ ar a laghad.” Scríobh Paul Delany sa nuachtán The Sun de chuid na Ríochta Aontaithe in 1996: “D’ól cuairteoirí ar an bhféile bheorach is mó ar domhan beagnach naoi MILLIÚN pionta anuraidh. Agus i mbliana tá eagraithe an 163ú Oktoberfest in München na Gearmáine ag súil go n-ólfaidh breis agus seacht milliún cuairteoirí níos mó ná sin fiú.” Scríobh Derek Scally de chuid The Irish Times in 2003: “... an Oktoberfestbeer bunaidh. Deacair teacht uirthi lasmuigh de München ach is fiú an cuardach.” In 2006 ba í “an fhéile bheorach is mó sa chóras gréine” dar le tuairisc Frankfurter Allgemeine Sonntagszeitung ar Oktoberfest. Dúradh in alt sa nuachtán céanna in 2011 “nach raibh aon ómós do München críochnúil gan Oktoberfest a bheith i gceist.” Is léir ón méid sin cé chomh tábhachtach is atá Oktoberfest do München agus dá bhrí sin cé chomh tábhachtach is atá “Oktoberfestbier” freisin.

Tá stádas ar leith “Oktoberfestbier” léirithe in oibreacha litríochta de chuid na Gearmáine agus in oibreacha litríochta idirnáisiúnta ón iliomad seánraí éagsúla. Áirítear ar na heiseamláir Manuale della birra [Lámhleabhar na beorach] agus sleachta as na leabhair a leanas: L’Oktoberfest de Munich portée sociale et politique [Tionchar sochpholaitiúil Oktoberfest München] ag Thomas Landwehrlen, 2005: “… première place la Wiesn-Bier (ou Oktoberfestbier), cette bière spécialement brassée pour l’occasion …” [... an chéad áit, Wiesn-Bier nó Oktoberfestbier, beoir a ghrúdaítear go sonrach le haghaidh na hócáide]; agus in Oxford Companion to Beer ag Oliver Garret agus Tom Colicchio, 2011: “Tá Spaten oktoberfestbier an lae inniu bunaithe fós, den chuid is mó, ar an oideas sin ó 1872. San 19ú [haois] ... cuid mhaith den bhraic bhunúsach i märzenbier agus oktoberfestbier ...” Is féidir an téacs a leanas a aimsiú i leabhar Ben McFarland ó 2009 World’s Best Beers – One thousand craft brews from cask to glass: “Go teicniúil, ní féidir le grúdairí atá rannpháirteach sa ... beoir dhílis Oktoberfest a ghrúdú ach amháin laistigh de theorainneacha chathair München”.

Ní hamháin go n-aithníonn na grúdairí ardchéimíocht “Oktoberfestbier” ach aithnítear í sa phreas agus sa litríocht freisin. In 2005, mar shampla, bhí tagairt sa nuachtán Welt am Sonntag do “Oktoberfestbier” i gcomhthéacs dhathanna bhratach náisiúnta na Gearmáine, dhathanna an Rialtais Chónaidhme agus dhathanna gaolmhara na bpríomhpháirtithe polaitiúla sa Ghearmáin, agus ba í seo a leanas an tagairt: “Nuair a thosóidh Oktoberfest Dé Sathairn, is ag smaoineamh ar bheoir den chuid is mó a bheimid, seachas ar na toghcháin”. Agus níos déanaí: “Ansin, ní bheidh dubh nó dearg i réim ach órga, ór leachtach - an bheoir is fearr atá ag an mBaváir.” In 2009, bhí tuairisc ar “Oktoberfestbier” in alt i nuachtán inar léiríodh dearcadh tomhaltóirí idirnáisiúnta agus a raibh na focail a leanas inti: “Beoir a bhfuil súile an domhain uirthi.” Ansin, scríobhadh an méid a leanas go soiléir agus go beacht in alt in 2011 maidir le “Oktoberfestbier”: “Tá rud amháin soiléir: is beoracha den scoth iad na ‘Wiesnbiere’ ar fad a rinne na grúdlanna le haghaidh Oktoberfest na bliana seo.” Tá na rátálacha preasa seo comhthráthach leis an tuarascáil a rinne an scríbhneoir Thomas Wolfe agus é ar cuairt ar Oktoberfest in 1928, tuarascáil ina léiríonn sé ardchéimíocht “Oktoberfestbier”: “Tá ar an scéalaí, atá chomh anaithnid leis an uamhan agus an gliondar a ghabhann é láithreach ar an Wiesn, ceist a chur chun go dtuigfidh sé an radharc: ‘Beoir?’, a d’fhiafraigh mé, ‘Cad chuige beoir? Cén fáth a dtagann daoine anseo chun beoir a ól? Cad chuige a shocraigh lucht na ngrúdlann mór le rá na hallaí seo uile, nuair atá clú agus cáil ar München ar fad mar gheall ar an mbeoir dá cuid agus mar gheall ar na céadta tábhairní beorach atá sa chathair?’ D’fhreagair a chompánach go raibh an ceart aige ach: ‘Is é seo “Oktoberfestbier”’.” Rinne an t-iriseoir mór le rá Michael Jackson a bhí ina speisialtóir beorach tuairisc freisin ar chineál inchomparáide “Oktoberfestbier” mar a leanas: ‘Bíonn an ceann ar “‘Oktoberfestbier’ chomh hard leis na hAlpa agus blas cosúil le beagáinín uachtair agus braiche ag an mbeoir ...”

An nasc cúisíoch idir an limistéar geografach agus cáilíocht shonrach, an clú atá ar an táirge nó saintréithe eile atá aige

Mar thoradh ar thraidisiún fada táirgthe “Oktoberfestbier” le haghaidh na féile in München, ar dhíol na beorach ag Oktoberfest, a bhfuil aithne mhaith uirthi agus cáil uirthi ar fud an domhain, arb ann di le breis agus 200 bliain agus mar thoradh ar an saintréith ar leith atá aici mar bheoir thathagach, mhín, rud a mheastar a bheith ina toisc aontaithe, tá “Oktoberfestbier” ina beoir speisialaithe a bhfuil aithne mhaith agus móréilimh uirthi sa Ghearmáin agus go hidirnáisiúnta, agus a bhfuil an clú atá uirthi fite fuaite le cathair München agus le modh maireachtála na cathrach sa chaoi is go bhfuil an bheoir féin beagnach ina hambasadóir ar a son. Táthar ar an eolas ar fud an domhain faoin bhféile a tionscnaíodh “Oktoberfestbier” mór le rá lena haghaidh agus a gcuirtear í ar fáil lena linn.

Níor ceadaíodh aon bheoir a chur ar fáil ag Oktoberfest seachas an bheoir a ghrúdaigh na grúdlanna a bhí bunaithe sa limistéar geografach, rud a raibh ceann de na chéad tagairtí dó i rialú ar Oktoberfest ag údaráis bhardasacha na cathrach, rialú a raibh feidhm aige go dtí 1850. Sa sraith páipéar Miscellanea Bavarica Monacensia, Eisiúint 100, dar teideal Das Münchner Oktoberfest [Oktoberfest München], tá ráiteas gearr faoin gcaoi ar cuireadh bac ar cheathrar úinéirí bialann as an limistéar thart timpeall ar München a gcuid beorach, a tháinig as bardas Tölz (atá timpeall 45 km ó München), a chur ar fáil ag Oktoberfest. Ceadaíodh do 18 úinéirí bialann in München, ar tháinig a gcuid beorach as na grúdlanna áitiúla in München, agus dóibh siúd amháin, a gcuid táirgí a chur ar fáil ag Oktoberfest. Ceadaíodh don cheathrar úinéirí bialann ón gceantar máguaird a gcuid beorach a dhíol i gceantar Sendlinger Höhe lasmuigh de Oktoberfest, atá achar maith uaithi.

Ó thaobh mhuintir München de, tá nasc idir “Oktoberfestbier” agus stair agus traidisiúin Oktoberfest, rud a fhoghlaimíonn siad nuair a bhíonn siad ar scoil. An tréimhse a mbíonn Oktoberfest ar siúl lena linn, mar sin, is minic a dhéantar tuairisc uirthi in München mar “séasúr” ina ceart féin, cosúil le “Starkbierzeit” (“séasúr na beorach láidre” i mí an Mhárta).

Tagann cuairteoirí ina sluaite ó gach aon chearn den domhan ag Oktoberfest gach bliain chun sult a bhaint as an mbeoir áirithe sin laistigh den atmaisféar traidisiúnta. Dar le húdaráis Chathair München, thug breis agus 6 mhilliún duine ar an meán cuairt ar Oktoberfest i ngach aon cheann de na 10 mbliana roimh 2010, agus d’ól siad 6.24 milliún lítear beorach ann ar an meán.

An fíoras go bhfuil baint ag an bhfocal “Oktoberfestbier” ní hamháin le beoir a bhfuil cáilíocht ar leith aici ach le Cathair München freisin, léirítear é in dhá shuirbhé a rinneadh le tomhaltóirí le déanaí.

Cuireadh an cheist a leanas ar rannpháirtithe i suirbhé a rinneadh sa Ghearmáin in 1980: “Samhlaigh gur tugadh buidéal beorach duit i dteach tábhairne nó gur thug cairde duit é agus go raibh ‘Beoir Oktoberfest’ scríofa ar an lipéad. Cá háit a ghrúdaíodh í, dar leat?” De na Gearmánaigh agus na Baváraigh ar cuireadh ceist orthu dúirt 70 % de na Gearmánaigh agus 84 % de na Baváraigh “München” láithreach.

I staidéar margaidh turgnamhach a rinneadh san Ostair in 2008 fuarthas amach go raibh 68.5 % de dhaoine a d’ól beoir ó am go céile siad eolach ar an ainm “Oktoberfestbier” agus ón ngrúpa sin bhraith 53.5 % díobh go raibh baint ag an téarma le Cathair München.

Léirítear tábhacht “Oktoberfestbier” i dtaca le Oktoberfest, Cathair München agus áiteanna eile inter alia leis an bhfíoras go bhfuil praghas “Maß” (gloine 1 lítear amháin) “Oktoberfestbier” ina ábhar díospóireachta polaitiúla in ‘München agus sa Bhaváir fós, rud nach mbaineann le phraghas na gnáth-beorach.

Tugadh aghaidh ar an bhfíoras sin in alt in Frankfurter Allgemeine Sonntagszeitung an 21 Meán Fómhair 2003 ag Thiemo Heeg, ina dúirt sé “gur mar an gcéanna i gcónaí an cheist is tábhachtaí a chuirtear roimh Oktoberfest München: cén costas a bheidh ar lítear beorach i mbliana?”. Ní raibh sin ina ábhar idirphlé i gcónaí san am a chuaigh thart. In 1844, mar shampla, cuireadh fórsaí chúltaca an airm a bhí “armtha go trom” ar fuireachas mar gheall ar agóidí a rinneadh an bhliain sin in aghaidh phraghas na beorach agus ba bhaolach go ndéanfar agóidí an athuair (iris oifigeach Wiesn de chuid Chathair München 200 Jahre Oktoberfest, Münchner Merkur agus “tz”).

Tagairt d’fhoilsiú na sonraíochta

https://register.dpma.de/DPMAregister/geo/detail.pdfdownload/29500

(1) IO L 343, 14.12.2012, lch. 1.